Steinhoff maak R4,8 miljard uit verkoop van aandele | Netwerk24
Deur Hanlie Stadler 27 Maart 2019 10:35
Steinhoff het sy volle belang van 26% in KAP Industrial oornag verkoop en só R4,8 miljard ingevorder.
KAP se logistiekafdeling sluit Unitrans en Greyhound in.
Die versnelde boekbou is Dinsdagmiddag laat aangekondig; teen Woensdagoggend vroeg was dit afgehandel. Steinhoff sê die boekbou was oorvolskryf (wat beteken daar was belangstelling om meer aandele te koop as wat beskikbaar was).
Steinhoff het gemiddeld R6,85 per aandeel vir die nagenoeg 694 miljoen aandele verdien. Dis sowat 9,3% minder as KAP se sluitingsprys Dinsdagaand van R7,56.
Steinhoff wil van die geld gebruik om sy skuld te kan betaal nadat ’n herstruktureringsplan met krediteure ooreengekom is.
KAP is ’n gediversifiseerde vervaardiger van onder meer sponsmatrasse en beddens (Restonic), motoronderdele en plastiek (Safripol). KAP het ook ’n vervoerafdeling (onder meer Unitrans en Greyhound).
Die stap beteken dat Steinhoff glad nie meer ’n belang in KAP sal besit nie. Steinhoff-direkteure wat op KAP se direksie dien, sal bedank. Dit sluit in Louis du Preez, uitvoerende hoof van Steinhoff, en Theo de Klerk, bedryfshoof.
Meer oor: Steinhoff | Kap Industrial | Pwc | Louis Du Preez | Theo De Jager | Meubelhandel | Kleinhandelaars | Vervaardigers | Kleinhandel